# Ronsard - Œuvres, Buon, 1587/Toute Royauté qui

» TOute Royauté qui deſdaigne » D’auoir la vertu pour compaigne, » Et la loger en ſa maiſon, » Touſiours de l’heur outrecuidée » Court vague ſans eſtre guidee » Du frein qui pend à la raiſon. O Roy par Deſtin ordonné Pour commander ſeul à la France, Dieu de ſa grave t’a donné Ce double honneur dés ton enfance : Dieu ſeul (apres la longue horreur De Mars vomiſſant ſa fureur, Et l’aſpre venin de ſa rage Sur ton pays noircy d’orage) Par l’effort d’vn bras ſouuerain A fait raualler la tempeſte, Et ardre à l’entour de ta teſte Vn air plus tranquille & ſerain.
» Touſiours le bon eſprit du ſage » Accroiſt les vertus d’auantage » Que ieune il emprunta des Cieux. Ta Maieſté ieune & prudente Au double les ſiennes augmente D’vn artifice ingenieux : Außi mille felicitez Ont bien-heuré toute ta race. Et toy Roy de tant de Citez Qui ſe courbent deuant ta face, Dés long temps tu fus honoré Comme ſeul Prince décoré Des biens & des vertus enſemble Que le Deſtin en vn t’aſſemble. Mais ce bien qu’ores tu nous fais, Paſſe ton valeureux courage, Pour auoir faict reuerdir l’âge Où floriſſoit l’antique Paix.
La Paix oſta le debat Du Chaôs, quand la premiere Aſſoupit le lourd combat Qui aueugloit la lumiere. Elle ſeule oſa tenter D’effondrer le ventre large Du grand Tout, pour enfanter L’obſcur fardeau de ſa charge : Puis deſmembrant l’Vniuers En quatre quartiers diuers, Sa main artizane & ſainte Les lia de cloux d’aimant,
Tous les quatre s’entre-aimant D’vne paiſible contrainte.
Adonc meſtant en ce grand Monde Sa douce force vagabonde, Les aſſeura d’vn doux repos : Elle fiſt bas tomber la Terre, Et tournoyer l’Eau qui la ſerre De ſes bras vagues & diſpos : Du Soleil allongea les yeux En forme de fleches volantes, Et d’ordre fiſt danſer aux Cieux Le bal des eſtoiles roulantes : Elle courba le large tour De l’Air qui cerne tout autour Le rond du grand parc où ſommes, Peuplant ſa grande rondeur d’hommes D’vn mutuel accroiſſement : Car par tout où voloit la belle, Les Amours voloient auec elle, Chatouillans les cœurs doucement
Lors pour ſa iuſte recompenſe Le ſainct Monarque qui diſpenſe Tout en tous (dont le graue front En ſe clinant pour faire ſine, Croulle la terre & la racine Du firmament iuſques au fond) A la Paix aßigna le lieu Du droict coſté de ſa puiſſance, Le gauche ordonna pour le Dieu Qui teta le ſang dés enfance.
De l’vne les Princes il oingt, De l’autre durement les poingt, Tous effroyez d’ouyr les armes Craquer ſus le doz des gendarmes : De l’vne iadis honora Les bons Peres du premier âge, Et de l’autre il aigrit la rage Contre Ilion, que deuora
Le feu Grec, quand mille naus, Ainçois mille eſtranges foudres Eſclaterent mille maux Deſſus les Troyennes poudres. Tandis que le feu tournoit Forcenant parmy la villa, Et que l’Argiue s’ornoit De la deſpouille ſeruile, Vne aſpre fureur d’eſprit : Et comme Phœbus l’affole Son corps tremblant ça & là Au petit Francus parla, Ignorant telle parole.
Bien que le feu Gregeois nous arde, Tant ſoit violent, il n’a garde D’eſtoufer pourtant ton renom, Enfant dont la race fatale Dedans la terre Occidentale Fera re-germer noſtre nom. Ia deſia le Danube attend Ton camp deſſus ſa riue humide,
Et ce grand mareſt qui s’eſtend Pres des léures de l’eau Pontides : C’eſt là c’eſt là c’eſt où tu dois Pour quelque temps donner tes lois : C’eſt où l’arreſt des Dieux t’ottroye Fonder encore vne autre Troye, Reſuſcitant par ton moyen L’honneur des tiens & leur proëſſe, Ayant vangé deſſus la Grece L’outrage fait au ſang Troyen.
Apres le cours de quelque année, L’ire de Cerés forcenée Pour deuot n’auoir ſatisfait A ſes honneurs, toute mutine Te contraindra par la famine De quitter ton mur imparfait. Horriblant ton corps de la peau D’vn Tigre, deſia ce me ſemble Ie te voy guider vn troupeau De vingt mille Troyens enſemble : Ie voy ce troupeau pelerin Deſia bien loin outre le Rhin Enrichir Troye de loüanges Et du butin des Rois eſtranges, Ayant trompé mille peris, Ains que baſtir aux bords de Seine Les murs d’vne ville hautaine Du nom de mon frere Pâris.
Ia defia i’entens la vois De Seine qui te deſire,
Et la deſfaite des Rois Eſclaues de ton Empire : I’entens le bruit de Cheuaux Et le cliquetis des armes, Et toy noble de trauaux Commander à tes gendarmes. Ores tu ne puis ſçavoir Comme enfant, ny conceuoir Ton heur que ie prophetiſe : Quand l’âge t’animera, Alors ton bras s’armera Pour acheuer l’entrepriſe.
A-tant acheua la Preſtreſſe Et folle du Dieu qui luy preſſe L’eſtomac chagrin & felon, En rechignant s’en eſt allée Nuds pieds & toute eſcheuelée Deſſous l’image d’Apollon. Andromache qui remâcha Les mots de Caſſandre eſuolée, Son fils ſecrettement cacha Sous vne voûte reculée. Car Iunon qui ne vouloit plus Que le nom Troyen reuint fus, Ardoit d’en abbatre la race, Et Francus tuer ſur la place, Sans Iupin qui l’enfant mua En vne ſemblance animée, Que Pyrrhe de ſa main armée D’vne tour à terre rua.
De faux ſang la glace fut teinte : Ainſi la fraude de la feinte Le corps de Francion ſauua. En Buthrote, viuant ſa mere, Feignit le tombeau de son pere, Qu’entre les Grecs il eſleua. Son cœur elle ouurit d’vn couteau, Ayant ſceu la fauſſe merueille, Comme l’orage auoit ſous l’eau Noyé ſon fils pres de Marſeille. De pleurs la tombe il honora, Et de beaux jeux la decora, Par touſtes eſprouuant l’adreſſe De la Phyrgienne ieuneſſe : Puis faiſant la vague eſcumer, Inuoquant Iunon & Neptune, Hazardeux chercha ſa fortune Au gré des vents & de la mer.
Muſe, repren l’auiron, Et racle la prochaine onde Qui nous baigne à l’enuiron Sans eſtre ainſi vagabonde. » Touſiours vn propos deſplaiſt » Aux oreilles attendantes, » Si plein, outre reigle, il eſt » De paroles abpndantes. » Celuy qui en peu de vers » Eſtraint vn ſuiet diuers, » Se met au chef la couronne : » De ceſte fleur que voici,
» Et de celle & celle außi » La mouſche ſon miel façonne
Diuerſement. O Paix heureuſe Tu es la garde vigoureuſe Des peuples & de leurs Citez : Des royaumes les clefs tu portes, Tu ouures des villes les portes, Serenant leurs aduerſitez. Bien qu’vn Prince vouluſt darder Les flots armez de ſon orage, Et tu le viennes regarder, Ton œil appaiſe ſon courage. L’effort de ta diuinité Commande à la neceßité Ployant ſous ton obeyſſance : Les hommes ſentent ta puiſſance Allechez de ton doux repos : De l’air la vagabonde troupe T’obeyſt, & celle qui coupe De l’eſchine l’azur des flots.
C’eſt toy qui deſſus ton eſchine Souſtiens ferme ceſte machine, Medecinant chaque Element Quand vne humeur par trop abonde, Pour ioindre les membres du monde D’vn contrepois egalement. Ie te ſaluë heureuſe Paix, Ie te ſaluë & re-ſaluë : Toy ſeule Déeſſe tu fais Que la vie ſoit mieux voulue.
Ainſi que les champs tapiſſez De pampre, ou d’eſpics heriſſez Deſirent les filles nues Apres les chaleurs ſuruenues, Ainſi la France t’attendoit, Douce nourriciere des hommes, Douce roſee qui conſommes La chaleur qui trop nous ardoit.
Tu as eſteint tout l’ennuy Des guerres iniureuſes, Faiſant flamber auiourd’huy Tes graces victorieuſes. En lieu du fer outrageux, Des menaces & des flames, Tu nous ramenes les jeux, Le bal & l’amour des Dames, Trauaux mignars & plaiſans A l’ardeur des ieunes ans. O grand Roy non-imitable, Tu nous aumoſnes cecy, Ayant creu Montmorency, Et ſon conſeil veritable.
Qui ſeul mettant en euidence Les ſaints treſors de ſa prudence, Ne s’eſt iamais accompaigné Du ſot enfant d’Epimethée, Mais de celuy de Promethée Par longues ruſes enſeigné, Et certes vn tel ſeruiteur Merite que ta main royale
R’encontre-balance vn grand heur A ſa diligence loyale. Il me plaiſt or’de deſcocher Mes traits Thebains pour les lâcher, Montmorency, dedans ta gloire, Afin qui ie te face croire, Que la nourriture d’vn Roy De bien loin nos rimeurs ſurmonte, Lors que hardie elle raconte Vn vaillant-ſage comme toy.
» Nul n’eſt exempt de la Fortune : » Sa rouë chacun importune, » Tourmente peuples & Seigneurs. Œdipe ſentit ſa ſecouſſe, Et de quel tonnerre elle pouſſe Les grands Princes de leurs honneurs. Mais tout ainſi que les flambeaux Ou du Soleil ou d’vne eſtoile Tout ſoudain reluiſent plus beaux Apres qu’ils ont brisé leur voile : Ainſi apres ton long ſeiour Tu nous eſclaires d’vn beau iour, Ayant cognu par ta preſence Combien nous nuiſoit ton abſence, Priuez de ton œil qui ſçait voir Les pieds boiteux de la malice, Si pres œilladant la police, Que rien ne le peut deceuoir.
» Et qu’eſt-ce que des mortels ? » Si au matin ils fleuriſſent,
» Le ſoir ils ne ſont plus tels, » Pareils aux champs qui feniſſent. Nul iamais ne s’eſt vanté D’euiter la riue noire, Si la Muſe n’a chanté Les Hynnes de ſa memoire. C’eſt à toy Roy, d’honorer Les vers, & les decorer Des preſens de ta hauteſſe : Soufle ma Nef, ie feray Le premier qui paſſeray Mes compagnons de viſteſſe.
Plustoſt que les feux ne s’eſlancent, Quand au Ciel les foudres nous tancent, Ie courray dire aux eſtrangers Combien l’effort de ta main dextre Maniant le fer, eſt adextre A briſer l’horreur des dangers : Et de quel ſoin prudent & caut Ton peuple iustement tu guides, Appris au mestier comme il faut Luy laſcher & ſerrer les brides. Ta vieille ieuneſſe, & tes ans En mille vertus reluiſans M’inſpirent vne voir hardie, Et me commandent que ie die Ce regne heureux & fortuné, Sous qui l’heureuſe Deſtinee Auoit chanté dés mainte annee Qu’vn ſi grand Prince ſeroit né.
Pour gouuerner comme vn bon pere La France qui en mieux proſpere Par les effects de ſa vertu » Rien icy bas ne s’accompare » A l’equité dont ſe repare » Vn Roy de prudence veſtu : » Außi rien n’eſt tant vicieux » Qu’vn grand gouuerneur de Prouince » Quand il faut, d’autant que mille yeux » Auiſent la faute d’vn Prince. Ne preſte l’oreille aux menteurs, Et fuy de bien loin les flateurs, S’ils veulent oindre tes oreilles De fauſſes & vaines merueilles, Fardans ſous vaine authorité Le vain abus de leurs vains ſonges, Subtils artizans de menſonges, Et bons pipeurs de verité.
L’vn ſe ronge le cerueau L’autre meſdit & rapporte, S’il ſent qu’vn eſprit nouueau Nouuelles chanſons apporte. Ce-pendant l’innocent faict Preuue de ſa patience, Sçachant que Dieu tout parfait (Dieu la meſme ſapience) Ne ſçauroit iamais laiſſer L’orgueuil ſans le rabaiſſer Pour hauſſer la choſe baſſe. » Oſtant l’honneur d’vn qui l’a
» Il le donne à ceſtuy-là » Qui par raiſon ſe compaſſe.
Il faut qu’en me parant i’euite L’eſcrime de leur langue viſte A tirer l’eſtoc dangereux : Si eſt-ce que i’oy touſiours dire » Qu’vn homme engreßé de meſdire » Maigriſt à la fin mal-heureux. Ils n’ont point le taper ſi beau, Que leur caquet te force à croire Qu’vn blanc habit orne vn corbeau, Ou bien que la neige ſoit noire : Ton iugement cognoiſt aſſez Les vers qui ſont bien compaſſez, Et ceux qui trainent vne ennuie, Et ceux qui languiſſent ſans vie, Enroüez, durs & mal-plaiſans. » Par trait de temps les flateurs meurent : » Mais les beaux vers touſiours demeurent » Opiniaſtres ſur les ans.
Prince, ie t’enuoye ceſte Ode, Trafiquant mes vers à la mode Que le marchant baille ſon bien, Troque pour troq’: toy qui es riche, Toy, Roy des biens, ne ſois point chiche De changer ton preſent au mien. Ne te laſſe point de donner, Et tu verras comme i’accorde L’honneur que ie promets ſonner, Quand vn preſent dore ma corde.
Preſque le loz de tes ayeux Eſt preßé du temps enuieux, Pour n’auoir eu l’experience Des Muſes, ne de leur ſcience : Mais le rond du grand Vnivers Eſt plein de la gloire eternelle, Qui fait flamber ton pere en elle Pour auoir tant aimé les vers.
Dieu vueille continuer Le ſommet de ton Empire, Et iamais ne le muer Eſchangeant ſon mieux au pire. Dieu vueille encor deſſous toy Donter l’Eſpagne affoiblie Grauant bien-auant ta loy Dans le gras champ d’Italie. Auienne außi que ton fils Suruiuant ton iour prefis Borne aux Indes ſa victoire, Riche de gain & d’honneur : Et que ie ſois le ſonneur De l’vne & de l’autre gloire.